गड्डी कोई सवा घंटा लेट ऐ। में सब्भनें गी, जेह्ड़े असेंगी बिदा करन स्टेशन पर आए दे हे। बिनती कीती जे ओह् हून रमान करन। पर ओह् गड्डी चलने कोला पैह्लें जाना नेईं चांह्दे। कुंवर कल्याण सिंह होर छड़े चंगे माह्नू गैं नेईं, सगुआं इक सुलझे दे नाटककार ते निर्देशक बी हैन। लखनऊ औने कोला पैह्लें ओह् लाहोर च ‘पंचोली आर्ट प्रोडक्शन्ज’ कन्ने बी सरबंधत रेह् हे। खेमा ते उशा दी भैन ते जीजा जी साढ़े कन्ने स्टेशन पर गै गल्ल-बात करदे रेह्। उंदा जागत बड़ा गै प्यारा ऐ। उ’नें तकीद कीती (ते कुंवर कल्याण सिंह, पाठख ते दुब्बे जी ने ताइद कीती) जे पटना थमां परतोंदे मौकै अस लखनऊ च उ’नेंगी जरूर मिलचै। जेकर उ’नेंगी अस अपने औने दी खबर देई सकचै तां ओह् साढ़ा इन्तजार स्टेशन पर करङन। में उ’नेंगी दस्सेआ जे अस 19 जनवरी गी पटना थमां दिल्ली परतोगे, पर एह् आखना मुश्कल ऐ जे अस लखनऊ दे रस्तै गै दिल्ली जाह्गे। पाठक होर रेऔड़ियें दा थैला लेई आए। आखन लगे, ‘रेक्खी लैओ। शैद रस्ते च कम्म आवै।’ अमीता दे भ्रा-भरजाई बी स्टेशन पर गै न। ओह् अमीता गी जोर देआरदे न जे परतोंदे मौकै ओह् लखनऊ च उ’नेंगी जरूर मिलै। में हसदे होई आखेआ, ‘तुस छड़ा अमीता गी गै सादा देआरदे ओ, उन्दे कन्नै त्रीह् कलाकार न। उनेंगी शैद इस गल्ला दा ख्याल पैह्लें नेईं हा आया, इस लेई उ’नेंगी किश शर्म सेही होई। फ्ही उ’नें बड़े चेचे ढंगै ने आखेआ, ‘जरूर, तुस सब्भै जने इत्थें जरूर आवेओ।’